Worcester F 80 Distinctiones

241 Sol habet tria

Sol habet tria, substantiam, virtutem, et operationem. Circa substantiam, habet quatuor, scilicet, in materia puritatem, in forma speciositatem, in quantitate magnitudinem, in duratione perpetuitatem. Propter ista vir sanctus comparatur soli. Primo, quia habet in vita puritatem. Nam sicut sol non recipit impressiones, nec eius radii maculam ab hiis que contingunt, sicut vir iustus non recipit impressionem nec maculam spiritualis culpe. Que sunt ventus superbie, nebula inuidie, fulgur iracundie, estus auaricie, gelicidium accidie, pestem luxurie, intemperiam gule, Can. 6[:9]: *Quæ est ista quæ progreditur*, etc. et sequitur, *electa ut sol*, quod e-

/fol. 303ra/

lectum est purum est.

¶ Secundo, habet in doctrina speciositatem qui in se numquam eclipsatur quamuis sic appareat quo ad nos, Sap. 7[:29]: *Est enim speciosior sole*, *et luci comparata*.

¶ Tercio, habet in omni statu humilitatem, sicut sol qui quamuis magnus in se sit, scilicet, octies maior terra, secundum philosophos, modicus tamen videtur. Et hoc propter elongacionem a terra, sic vir iustus quanto a terrenis remocior et Deo vicinior tanto in se humilior, Psal. [135:7-8]: Quis *fecit luminaria magna, solem* et *potestatem.*

¶ Quarto, habet in perseuerancia incorruptibilitatem. Sol non habet naturam subiectam contrariis qualitatibus[[1]](#footnote-1) vt est calidum, frigidum, humidum, sictum, in corporibus. Sic iustus non afficitur per consensum calido estumatis ambicionis, frigido torpentis omissionis, humido fluentis voluptatis, sicto eleuantis vanitatis. Iccirco perseuerat eius sanctitas incorrupta, Eccli 27[:12]: *Homo sanctus in sapientia manet sicut sol* lucis vniformitatem sed *stultus* in *luna mutatur* cum pene sit totus caro. Nam modo rotundus per cupiditatem eminentem, et in fine quasi nullus per eternam[[2]](#footnote-2) dampnacionem.

¶ Item sol habet virtutem triplicem, quia illuminatiuam, Eccli. 17[:30]: *Quid lucidius sole? et* hoc *deficiet*. Non quantum ad substanciam et lucem, sed quantum ad modernum cursum, officium, et comodum, Apo. 21[:23]: *Civitas* illa *non eget sole*, *neque luna*. Item, calefactiuam, Eccli. 43[:3]: *In meridiano exurit terram, et in conspectu ardoris.* Item, motiuiam, qua mouetur a Deo, Ezech. 9[:9]: *Magna est terra*, etc. Sic vir sanctus habet lucem honestatis, calorem caritatis, motum obediencie.

¶ Item, sol habet operationem multiplicem, ab hac virtute predicta. Nam virtute illuminatiua quatuor operatur quia res modicas manifestat, tenebras fugat et nebulas, oculos delectat, malefactores refrenat. Sic verus sol iusticie ortus in anima viri iusti manifestat etiam modicos defectus sicut et in radiis solaribus videntur atthomi, Eccli. 42[:16]: *Sol illuminans per omnia respexit*. Ideo dicit per omnia quia vnico malo tractu perdit. Homo ludum amissio-

/fol. 303rb/

ne vnius pedis perdit, homo equum, sic vno peccato mortali glorie premium. Mutacione vnius differencie specifice, mutatur tota differencia, Psal. [118:101]: *Ab omni via mala.* Vnde bene dicit omnia quia non tantum mortalia sed et venialia. Ideo Ezechias illuminatus dixit, Ysai. 38[:15]: *Recogitabo tibi omnes annos meos*.

¶ Item, nebulas fugat per peccati detestacionem. Nam nebula dicitur culpa eo quod sit fetida per caritatis absenciam, humida per labendi facilitatem, obscura per elegendi errorem, dissolubilis per dampnationis separacionem, Sap. 2[:3]: Transiet via *nostra tamquam vestigium nubis, et* tanquam *nebula dissolvetur quæ* quia fugata *est a radiis solis*. Sed ista nebula plus conturbat oculos, id est, viros ecclesiasticos quam cetera membra ecclesie, Habac. 1[:13]: *Mundi sunt oculi tui, ne videas malum*.

¶ Item, oculos delectant per celestium pregustacionem, Eccle. 11[:7]: *Dulce lumen, et delectabile oculis videre solem*. Delectacio est conuenientis cum conueniente, sed nihil tantum conuenit anime rationali quam Deus ad cuius ymaginem creata est et de vno per eius gratiam reperata. Iccirco coniungi Deo maxima anime delectacio, Psal. [33:9]: *Gustate, et videte quoniam suavis est Dominus*. Sed quidam sicut iumenta vinum portant, sed non gustant. In Domino seruicio laborant sed peccatis impedientibus non saporant quia elongant se a Deo quatuor pedibus: cogitacione, locucione, operacione, et omissione. Item, malefactores refrenant per hostium cohercionem. Nam apparente sole, adulteri, et fures, redeunt ad sua. Et hostes nichilominus audent castrum aggredi vbi putatur Dominus in esse, Psal. [103:22]: *Ortus est sol* justitie in corde fidelis, *et congregati sunt* demones, qui non audent inuadere illos in quibus vident signum thau, [Ezech. 9:4]. Sed homo exibit [2 Esd. 4:15]: *Ad opus suum*.

¶ Item, virtute calesciua. Quatuor operatur quia colores alterat, fructus procreat, congelata dissoluit, habundare facit. Sic sol verus, Christus, ortus in anima colores alterat per honestam conuersacionem. Color nempe seculi virescit in faleris equorum, turbis famulorum, mu-

/fol. 303va/

tacione vestium, pluralitate diuiciarum, suauitate deliciarum, iactancia membrorum, composicione capillorum. Sed Can. 1[:4] dicitur *Nigra sum, sed formosa*. Nigra sum exterius propter paupertatem in mendicando, propter laborem in studendo, discursum in predicando, afflictionem in ieiuuando, humilitatem in conuersando, sed formosa, scilicet, propter candorem castitatis,[[3]](#footnote-3) ruborem honestatis, claritatem cognicionis. Nigra sum, inquit, tabernacula cedar que erant exposita soli et plumis, sed formosa sicut pelles Salomonis quorum quedam rubricate, quedam hiacinctiue. Nolite ergo me considerare quasi vilipendendo quod fusca sum quia decolorauit me sol colorauit exterius per misericordiam, sed recolorauit me superius per gloriam. Quanto enim, plus est de forma, id est, de eo quod est purus actus sine materia, et minus de materia, id est, de corporali substantia, tanto res est formosior est. Item, fructus procreat[[4]](#footnote-4) per bonam operationem. Vnde sol dicitur pater planetarum, Deut. 33[:14]: *De pomis solis[[5]](#footnote-5) ac lunæ*, etc. *Glossa*, que nutrit calor[[6]](#footnote-6) solis et humor[[7]](#footnote-7) lune, sicut ignis semper est in motu ita caliditas semper in opere. Vnde Gregorius in *Homilia* *de penitentibus*. Si amor est ociosus, non est. Si magnus est magna operatur, Col. 1[:10-11]: *Ambuletis Deo digne*, quo ad bonam[[8]](#footnote-8) conuersacionem Deo, *per omnia placentes*, quo ad rectam intentionem, *in omni opere bono fructificantes*, quo ad meritoriam operationem, *et crescentes in scientia Dei*, quo ad salubrem cognicionem, *in omni virtute confortati*, quo ad perseueranciam finalem. Item, congelata dissoluit et remittit per peccatorum remissionem, sicut aqua glaciata calore remittitur, Exod. 16[:21]: *Cumque sol* *liquefiebat* manna, etc. Luc. 7[:47]: *Remittuntur ei peccata multa, quoniam dilexit multum.* Sed quidam sunt congelati vt cristallus quod nullo calore remittuntur.

¶ Item, humida consumit per carnis mortificationem, Jac. 1[:11]: *Exortus est sol cum ardore, et arefecit fœnum, et* omnis *flos ejus decidit*. Ysai. 40[:6]: *Omnis caro fœnum*, etc. Sicut planta desiccata non fructificat, sic nec caro cuius germen mala, delectacio fruc-

/fol. 303vb/

tus operacio mala, Gal. 5[:19]: *Manifesta sunt opera carnis*.

¶ Item, virtute motiua quatuor operatur. Nam terram lustrat, tempora determinat, vmbras variat, gloriam Dei manifestat. Sic verus sol oriens in anima facit hominem terram lustrare per variorum statuum consideracionem, Eccle. 1[:5-6]: *Oritur sol et occidit, et* in *locum suum revertitur; ibique renascens*, *gyrat per meridiem, et flectitur ad aquilonem. Lustrans universa pergit in circuitu*. Sic homo vero sole illustratus modo ascendat ad ortum sue natiuitatis considerans quia anima de nichilo, corpus de limo et sic se humiliet. Modo descendit ad occasum mortis considerans quod post hanc uitam non poterit mereri. Sed secundum merita recipiet, ut sic se preparet. Modo giret ad meridiem gratie considerans, splendorem visionis, ardorem dilectionis, ut sic illam desideret. Modo flectitur ad aquilonem iehenne considerans acerbitatem ignis et perpetuitatem acerbitatis vt sic eam deuitet, Gen. 13[:14]: *Leva oculos tuos*, in directum, *et vide a* loco, *in quo nunc* *es,[[9]](#footnote-9) ad aquilonem*.

¶ Item, tempora determinat, Gen. 1[:14]: Fecit *luminaria* et *firmamento*, ut *dividant* *noctem* et *diem*, *et sint in signa et tempora*.

¶ Sol distinguit quatuor tempora in anno. Vernum dum est sub signis orientalibus: ariete, tauro, gemmis. Estatem dum fuerit est sub signis aquilonaribus: cancro, leone, virgine. Autumpnum dum est sub signis occidentalibus: libra, scorpione, sagittario. Hyeme dum est sub signis australibus: capricorno, aquario, piscibus. In hieme fructus concipiuntur. In verne nascitur. In estate augentur. In autumpno colliguntur. Similiter homo illustratus sole. In adolescentia concipit bonum propositum. In iuuentute producit conceptum. In senectute perficit ad perfectum. Post mortem colligit fructum. Ergo dum tempus habemus operimur bonum ad omnes.

¶ Sed quia aliqui nullum inueniurnt tempus acceptabilem ad operandum quia in adolescencia nesciunt. In iuuentute nolunt, In senectute nequiunt, Psal. [118:126]: *Tempus faciendi, Domine*,[[10]](#footnote-10) scilicet, modo, sed

/fol. 304ra/

*dissipaverunt legem tuam*. Ideo post mortem nichil boni colligunt.

¶ Item vmbras varias per discertam conuersacionem, Jer. 6[:4]: *Væ* vobis*, declinavit dies; quia longiores factæ sunt umbræ vesperi!* Homo nempe cum vero subicitur soli perpendiculariter aut nullam aut modicam facit vmbram. Quanto plus declinat ab eo, tanto longiorem facit vmbram, id est, culpam grandiorem quia peccatum est spirito bono, incommutabili adherere rebus commutabilibus.

¶ Item, gloriam Dei manifestat per rectam operandi intencionem, Eccli. 43[:5]: *Magnus Dominus qui fecit illum, et in sermonibus*, etc. Et bene dicit pluraliter sermonibus quia duo sunt sermones Dei. Sermo preceptorum, de quo Matt. 19[:17, 21]: *Si vis ingredi ad vitam, serva mandata*. Et sermo consiliorum de quo sequitur ibidem, *Si vis perfectus esse, vade, et vende*, etc. Si Christus comparatur soli, Mala. vltimo [4:2]. Merito eius sermo comparatur radio solari. Nam radius solaris est caloris delatiuus operis directiuus aeris inflammatiuus. Sic sermo diuinus inflammat affectiuum ad diligendum, Psal. [118:140]: *Ignitum eloquium tuum vehementer*. Dirigit aspectum ad proficiendum, Jer. 42[:3]: *Annuntiet* vobis *Deus viam per quam pergamus*. Psal. [142:8]: *Notam fac mihi viam.* Per quam illuminat intellecum ad credendum, Luc. 24[:45]: *Aperuit illis sensum ut intelligerent,* etc.

1. qualitatibus ] Lambeth *corr.* quibus licet F 80. [↑](#footnote-ref-1)
2. eternam ] Lambeth, F 128 *corr*. eam F 80. [↑](#footnote-ref-2)
3. candorem castitatis ] Lambeth, F 128 *corr.* caritatis F 80. [↑](#footnote-ref-3)
4. procreat ] Lambeth, F 128 *om.* F 80. [↑](#footnote-ref-4)
5. solis ] *add*. solis F 80. [↑](#footnote-ref-5)
6. calor ] *add*. solor F 80. [↑](#footnote-ref-6)
7. humor ] *add.* et F 80. [↑](#footnote-ref-7)
8. bonam ] Lambeth, F 128 *om*. F 80. [↑](#footnote-ref-8)
9. es ] Lambeth, F 128 *om.* F 80. [↑](#footnote-ref-9)
10. Domine ] *add*. ~~di~~ F 80. [↑](#footnote-ref-10)